সাংবাদিক বৈঠকে বিরাট মন্তব্য শিক্ষামন্ত্রীর

কলকাতা: দাবি না মানা পর্যন্ত অবস্থান থেকে সরবেন না বলে স্পষ্ট জানিয়ে দিয়েছেন চাকরিহারা শিক্ষক-শিক্ষাকর্মীরা। সোমবার থেকে তাঁরা এসএসসি ভবন (SSC) চত্বরে শুরু করেছেন ধর্না (Protest)। আন্দোলনকারীদের দাবি, দ্রুত যোগ্য-অযোগ্য তালিকা প্রকাশ করে স্থায়ী পদে ফেরানো হোক তাঁদের। তবে সোমবার এসএসসি সেই তালিকা প্রকাশ করেনি, যার জেরে ক্ষোভ আরও বেড়েছে বিক্ষোভকারীদের মধ্যে। এই পরিস্থিতিতে শিক্ষামন্ত্রী ব্রাত্য বসু (Bratya Basu) আশ্বাস দিয়েছেন, সরকার এবং বিদ্যালয় শিক্ষাদফতর চাকরিহারাদের পাশে রয়েছে।

মঙ্গলবার দুপুরে বিকাশ ভবন থেকে সাংবাদিক বৈঠক করে শিক্ষামন্ত্রী বলেন, “মুখ্যমন্ত্রী নিজে তাঁদের পাশে রয়েছেন। আমরা আইনি প্রক্রিয়ার মধ্য দিয়ে তাঁদের সমস্যার সমাধানের চেষ্টা করছি। সুপ্রিম কোর্টে বিষয়টি বিচারাধীন। আমরা রিভিউ পিটিশন দায়ের করেছি।” মন্ত্রী আরও জানান, সুপ্রিম কোর্ট ইতিমধ্যেই ২০২৫ সালের ৩১ ডিসেম্বর পর্যন্ত উপযুক্ত শিক্ষকদের কাজ চালিয়ে যাওয়ার নির্দেশ দিয়েছে। ব্রাত্য বসুর দাবি, অযোগ্য তালিকার বাইরে এখনও ১৭,২০৬ জন রয়েছেন।

আরও পড়ুন: সাংবাদিক বৈঠকে শিক্ষামন্ত্রী, কী বলছেন? দেখুন সরাসরি

এদিনের সাংবাদিক বৈঠকে ব্রাত্য বসু আন্দোলনকারীদের উদ্দেশে বলেন, “আইনের বাইরে গিয়ে কোনও কাজ করবেন না যাতে রিভিউ পিটিশন দুর্বল হয় বা আদালতের অবমাননা হয়। আমরা প্রতিটি পদক্ষেপ আইনি পরামর্শ নিয়ে নিচ্ছি।” পাশাপাশি চাকরিহারাদের আশ্বস্ত করে তিনি বলেন, “আপনাদের জন্যই এসএসসি লড়াই করছে। সরকারই একমাত্র আপনাদের পাশে রয়েছে। বেতন-সহ অন্যান্য বিষয়ে আমরা কাজ করছি। দয়া করে স্কুলে ফিরে যান, কাজ চালিয়ে যান।”

তবে সরকারি আশ্বাস সত্ত্বেও আন্দোলন চালিয়ে যাওয়ার কথা জানিয়ে দিয়েছেন আন্দোলনকারীরা। তাঁদের স্পষ্ট বক্তব্য, চূড়ান্ত সমাধান না হলে অবস্থান চলবে অনির্দিষ্টকালের জন্য।